## dachser_inteligent_logistics

Tlačová správa V Bratislave, 12. 5. 2021

**DACHSER Slovakia poskytol počítače seniorom i deťom**

**Stretávanie sa s ľuďmi je teraz pre väčšinu ľudí obmedzené na úzky okruh rodiny a kolegov v práci. Seniori sú na tom oveľa horšie, pretože rodina s nimi často obmedzuje osobný kontakt z obavy o ich zdravie. DACHSER sa rozhodol uľahčiť situáciu starým ľuďom žijúcim v bratislavskom Domove pri kríži a poskytol im 6 počítačov, ktoré majú slúžiť aspoň na virtuálny kontakt s ich blízkymi. Ďalších 7 počítačov DACHSER poskytol Centru pre deti a rodiny Malackách, ktoré primárne zabezpečia deťom možnosť diaľkovej výučby.**



DACHSER Slovakia poskytol počítače seniorom i deťom

„*Vzhľadom k tomu, že v DACHSERi pravidelne prechádzame modernizáciou IT vybavenia sme už tieto zariadenia nevedeli ďalej používať v našej sieti. Chceme im však dať druhú šancu*," hovorí Iveta Šurganová, Manager Finance and Administration DACHSER Slovakia. „*Kompletne preinštalované našimi šikovnými IT koordinátormi, tak môžu byť využívané aj naďalej. Seniori aj deti tak dostanú počítače, ktoré im môžu pomôcť uľahčiť komunikáciu s okolím a blízkymi, pretože si uvedomujeme, že práve toto je v súčasnosti to, čo všetkým najviac chýba. Deťom samozrejme počítače poslúžia aj ako prostriedok pre diaľkovú výučbu*," dodáva Iveta Šurganová.

Počítače boli kompletne preinštalované s novo dokúpenými webkamerami, klávesnicami a myšami. Samotné odovzdanie zástupcom z Domova pri kríži a Centra pre deti a rodiny Malacky prebehlo .2021.

„*My sme veľmi radi, že seniori dostanú šancu sa pravidelne spojiť s blízkymi aj inak, než len telefonicky. Dúfame, že aj takáto forma podpory pomôže skrátiť dlhé chvíle našim seniorom a že práve akýkoľvek spôsob komunikácie je v dnešnom čase prioritou pre zachovanie psychickej pohody nielen u seniorov, ale u každého z nás*," ďakovala Janka Dudoňová, riaditeľka z Domova pri kríži.

**Zariadenia, s ktorými spolupracujeme**

Domov pri kríži – zariadenie pre seniorov vzniklo v roku 1991 ako samostatná rozpočtová organizácia Okresného úradu v Bratislave. V roku 2002 bolo zariadenie pre seniorov delimitované pod Magistrát hlavného mesta Slovenskej republiky Bratislavy. Je to zariadenie s celoročným pobytom, s kapacitou 176 miest. Cieľom je poskytovať kvalitné služby všetkým obyvateľom zariadenia, vytvoriť im atmosféru domáceho prostredia, v ktorom prežijú aktívny, radostný a plnohodnotný život.

Centrum pre deti a rodiny Malacky vykonáva opatrenia sociálnoprávnej ochrany detí a sociálnej kurately pobytovou formou a ambulantnou a terénnou formou. V rámci pobytovej formy vykonávaných opatrení dočasne nahrádza domov 38 deťom. Štyri rodinné domy, v ktorých deti a mladí dospelí bývajú sú rozptýlené po meste Malacky. Z blízkeho, ale aj vzdialenejšieho okolia Malaciek sú aj štyria profesionálni náhradní rodičia starajúci sa o deti vo vlastnom rodinnom prostredí.

**Základné informácie o spoločnosti DACHSER Slovakia a. s.**

História spoločnosti DACHSER sa začína v roku 1995, kedy bola založená spoločnosť Lindbergh Air Freight, s.r.o. Zameranie aktivity spoločnosti v prvom roku bolo v poskytovaní kompletných zasielateľských služieb pri preprave leteckých zásielok. Následne po predložení požiadaviek od zákazníkov sa aktivity rozvinuli aj na poskytovanie námornej a pozemnej prepravy. V roku 2004 sa spoločnosť stáva súčasťou nemeckej logistickej spoločnosti DACHSER a až do roku 2009 vystupuje na trhu pod menom LINDBERGH & DACHSER a. s. Od 1. 1. 2010 spoločnosť pôsobí na trhu pod obchodným menom DACHSER Slovakia a. s. Premenovaním bol zavŕšený integračný proces spoločnosti do celosvetovej siete koncernu DACHSER. V súčasnosti má DACHSER na Slovensku 5 pobočiek, v ktorých pracuje pres 200 zamestnancov.

**Základné informácie o skupine DACHSER**

Rodinná spoločnosť DACHSER so sídlom v nemeckom Kemptene je popredným európskym poskytovateľom logistických služieb. DACHSER poskytuje komplexnú prepravnú logistiku, skladovanie a individuálne zákaznícke služby v troch obchodných oblastiach: DACHSER European Logistics, DACHSER Food Logistics a DACHSER Air & Sea Logistics. Ponuku dopĺňajú ďalšie služby ako kontraktná logistika, konzultácie a poradenstvo a špecifické riešenia prispôsobené na mieru jednotlivým odvetviam. Vďaka komplexnej dopravnej sieti ako v Európe, tak i v zámorí a informačným technológiám, ktoré sú plne integrované do všetkých systémov, poskytuje DACHSER inteligentné logistické riešenia po celom svete. V súčasnosti zamestnáva zhruba 30 600 ľudí v 399 pobočkách po celom svete. Za rok 2018 zrealizoval cca 83,7 miliónov zásielok s hmotnosťou 41,3 miliónov ton. Celkový obrat koncernu DACHSER v roku 2018 predstavoval 5,6 miliárd eur. Pre viac informácií navštívte [www.dachser.sk](http://www.dachser.sk).

Pre viac informácií prosím kontaktujte:

**Crest Communications a. s.**

Anna Palfiová

PR manager

Tel.: +421 903 664 575

E-mail: anka.palfiova@gmail.com

**DACHSER Slovakia a.s**.

Martin Štiglinc

Sales Manager European Logistics

Tel.: +421 2 6929 6180

Fax: +421 2 6929 6197

E-mail: martin.stiglinc@dachser.com

www.dachser.sk